CELEX: 32013R0479
Language: et
Date: 2013-05-13 00:00:00
Title: Nõukogu määrus (EL) nr 479/2013, 13. mai 2013 , läbi Neumi transiidikoridori liikuvate liidu kaupade kohta sisenemise või väljumise ülddeklaratsiooni esitamise nõudest loobumise kohta

25.5.2013   
            
            
               ET
            
            
               Euroopa Liidu Teataja
            
            
               L 139/1
            
         NÕUKOGU MÄÄRUS (EL) nr 479/2013,
   13. mai 2013,
   läbi Neumi transiidikoridori liikuvate liidu kaupade kohta sisenemise või väljumise ülddeklaratsiooni esitamise nõudest loobumise kohta
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse Horvaatia ühinemislepingut, eriti selle artikli 3 lõiget 4,
   võttes arvesse akti Horvaatia ühinemistingimuste kohta, eriti selle artiklit 43,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               9. detsembril 2011 kirjutasid liidu liikmesriigid ja Horvaatia alla Horvaatia Euroopa Liiduga ühinemise lepingule („ühinemisleping”). Ühinemislepingu artikli 3 lõike 3 kohaselt jõustub leping 1. juulil 2013, tingimusel et kõik ratifitseerimiskirjad on enne seda kuupäeva hoiule antud.
            
         
               (2)
            
            
               Kooskõlas Horvaatia ühinemistingimusi ning Euroopa Liidu lepingus, Euroopa Liidu toimimise lepingus ja Euroopa Aatomienergiaühenduse asutamislepingus tehtavaid muudatusi käsitleva akti (edaspidi „ühinemisakt”) artikliga 2 on alates ühinemiskuupäevast aluslepingute sätted ning institutsioonide poolt enne ühinemist vastu võetud õigusaktid Horvaatiale siduvad vastavalt kõnealustes aluslepingutes ning ühinemisaktis sätestatud tingimustele.
            
         
               (3)
            
            
               Neumi territoorium (edaspidi „Neumi transiidikoridor”) on koht, kus Bosnia ja Hertsegoviina territoorium ulatub Aadria mere rannikuni, eraldades seeläbi Dubrovniku piirkonna ülejäänud Horvaatia territooriumist. Kohalikus majanduses on tähtis koht turismil, mida arendavad väikesed ja keskmise suurusega ettevõtjad, kes sõltuvad ülejäänud Horvaatia territooriumilt saabuvatest tarnetest. Nimetatud tarnete väärtus ei ületa tavaliselt 10 000 eurot saadetise kohta ning 89 % neist kaupadest on Horvaatia territooriumil vabas ringluses olevate kaupade staatus.
            
         
               (4)
            
            
               Ühinemisakti artiklis 43 sätestatakse, et nõukogu määrab komisjoni ettepanekul kvalifitseeritud häälteenamusega tingimused, mille kohaselt võidakse teha erand kohustusest esitada sisenemise või väljumise ülddeklaratsioon liidu kaupade osas, mis liiguvad läbi Neumi transiidikoridori.
            
         
               (5)
            
            
               Vastavalt nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik), (1) (edaspidi „ühenduse tolliseadustik”), artiklitele 36a, 36b, 182a ja 182b peavad ühenduse tolliterritooriumile sisenevate ja sealt väljuvate kaupade kohta olema eelnevalt elektrooniliselt esitatud ülddeklaratsioonid, mis sisaldavad riskianalüüsi läbiviimiseks vajalikke üksikasju.
            
         
               (6)
            
            
               Arvestades kohaliku majanduse eripära, on asjakohane kehtestada sätted loobumise kohta nõudest esitada sisenemise või väljumise ülddeklaratsioon liidu kaupade osas, mis liiguvad läbi Neumi transiidikoridori.
            
         
               (7)
            
            
               Tolliasutused peaksid kaupadega kaasas olevatel arvetel ja veodokumentidel olevate andmete põhjal läbi viima tõhusa riskianalüüsi ja tollialase turvakontrolli.
            
         
               (8)
            
            
               Praeguse korra suhtes kohaldatakse erandit ühenduse tolliseadustiku kohasest turvalisus- ja julgeolekuandmete saabumiseelse elektroonilise esitamise põhimõttest. Selleks et tagada tõhus ja efektiivne riskianalüüs ning turvalisuse ja julgeoleku kontroll, peaks Horvaatia tagama, et Neumi transiidikoridori piiriületuspunktid oleksid varustatud vajalike inimeste, seadmete ja kontrollimisvahenditega.
            
         
               (9)
            
            
               Kui tuvastatakse, et saadetis ei vasta käesoleva määruse nõuetele, ei tohiks kõnealusel saadetisel lubada Horvaatia territooriumile taassiseneda, kui ei ole hinnatud sellega kaasnevat riski ning rakendatud riskianalüüsil põhinevaid tõhusaid ja suunatud meetmeid.
            
         
               (10)
            
            
               Lisaks teabevahetusele turvalisuse ja julgeoleku tagamiseks, nagu sätestatud komisjoni 2. juuli 1993. aasta määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) (2) artikli 4g lõikes 2, peaks Horvaatia teavitama komisjoni vastavalt ühtses riskijuhtimise raamistikus kokku lepitud menetlustele regulaarselt kõigist Neumi transiidikoridori läbivate kaupade suhtes tuvastatud rikkumistest ning nendele järgnenud meetmetest, kui neid on rakendatud.
            
         
               (11)
            
            
               Hiljemalt kaks aastat pärast Horvaatia ühinemise kuupäeva peaks komisjon läbi viima hindamise, et kontrollida, kas käesolevat määrust on nõuetekohaselt rakendatud,
            
         ON VASTU VÕTNUD KÄESOLEVA MÄÄRUSE:
   Artikkel 1
   Sisu ja reguleerimisala
   Käesoleva määrusega kehtestatakse eeskirjad, mille kohaselt:
   
               a)
            
            
               loobutakse väljumise ülddeklaratsiooni esitamise nõudest liidu kaupade osas, mis väljuvad Horvaatia territooriumilt, et liikuda läbi Neumi transiidikoridori;
            
         
               b)
            
            
               loobutakse sisenemise ülddeklaratsiooni esitamise nõudest liidu kaupade osas, mis taassisenevad Horvaatia territooriumile pärast liikumist läbi Neumi transiidikoridori.
            
         Artikkel 2
   Mõisted
   Käesolevas määruses kasutatakse järgmisi mõisteid:
   1)   „liidu kaubad”– ühenduse tolliseadustiku artikli 4 lõikes 7 määratletud kaubad;
   2)   „Dubrovniku piirkond”– Dubrovnik ja selle ümbrus Horvaatias, mis on Horvaatia põhiterritooriumist Neumi transiidikoridoriga eraldatud;
   3)   „Horvaatia põhiterritoorium”– Horvaatia territoorium, välja arvatud Dubrovniku piirkond;
   4)   „Neumi transiidikoridor”– piirkond, mis on osa Bosnia ja Hertsegoviina territooriumist, mis eraldab Dubrovniku piirkonda Horvaatia põhiterritooriumist;
   5)   „tolliasutused”– Neumi transiidikoridori sisenemise ja sellest väljumise piiriületuspunktides asuvad Horvaatia tolliasutused;
   6)   „väljumine”– kaupade väljumine Dubrovniku piirkonnast, et liikuda läbi Neumi transiidikoridori Horvaatia põhiterritooriumile, või Horvaatia põhiterritooriumilt, et liikuda läbi Neumi transiidikoridori Dubrovniku piirkonda;
   7)   „taassisenemine”– kaupade sisenemine Dubrovniku piirkonda, olles liikunud Horvaatia põhiterritooriumilt läbi Neumi transiidikoridori, või Horvaatia põhiterritooriumile, olles liikunud Dubrovniku piirkonnast läbi Neumi transiidikoridori.
   Artikkel 3
   Väljumise või sisenemise ülddeklaratsiooni esitamise nõudest loobumine
   1.   Liidu kaupade osas nende väljumisel väljumise ülddeklaratsiooni ei nõuta.
   2.   Liidu kaupade osas nende taassisenemisel sisenemise ülddeklaratsiooni ei nõuta.
   Artikkel 4
   Nõudest loobumise kohaldamise tingimused
   Artiklit 3 kohaldatakse juhul, kui on täidetud järgmised tingimused:
   
               a)
            
            
               läbi Neumi transiidikoridori liikuvate liidu kaupade iga üksiksaadetise koguväärtus ei ületa 10 000 eurot või selle ekvivalenti kohalikus valuutas;
            
         
               b)
            
            
               käesoleva artikli punktis a nimetatud kaupadega on kaasas arved või veodokumendid, mis:
               
                           i)
                        
                        
                           sisaldavad vähemalt määruse (EMÜ) nr 2454/93 artikli 317 lõike 2 esimeses lõigus nimetatud üksikasju ning kaupade koguväärtust;
                        
                     
                           ii)
                        
                        
                           on väljumisel tolliasutuste poolt ametlike märgistega kinnitatud;
                        
                     
                           iii)
                        
                        
                           esitatakse taassisenemisel tolliasutustele kontrollimiseks.
                        
                     
         Artikkel 5
   Tollikontroll
   1.   Tolliasutused võivad teostada läbi Neumi transiidikoridori liikuvate liidu kaupade suhtes kohaldatava tollikontrolliga kaasnevat riskianalüüsi muude vahenditega kui automatiseeritud andmetöötlustehnoloogia.
   2.   Horvaatia tagab, et piiriületuspunktides, mille kaudu läbi Neumi transiidikoridori liikuvad kaubad Horvaatia territooriumilt väljuvad ja sinna taassisenevad, oleksid olemas vajalikud ressursid, seadmed, kontrollivahendid ja võimekus, et tagada käesoleva määruse rakendamine.
   3.   Väljumisel on tolliasutused kohustatud:
   
               a)
            
            
               määrama piiratud ajavahemiku, mille jooksul liidu kaubad peavad olema liikunud läbi Neumi transiidikoridori;
            
         
               b)
            
            
               märkima selle ajapiirangu arvele või veodokumendile koos arve või veodokumendi kinnitamise kuupäevaga, nagu osutatud artikli 4 punkti b alapunktis ii;
            
         
               c)
            
            
               kui nad seda vajalikuks peavad, pitseerima läbi Neumi transiidikoridori suunduvaid kaupu sisaldava ruumi või nende kaupade iga üksikpakendi.
            
         4.   Taassisenemisel on tolliasutused kohustatud:
   
               a)
            
            
               viima peamiselt julgeoleku ja turvalisuse eesmärgil läbi riskianalüüsi;
            
         
               b)
            
            
               kontrollima kaupadega kaasas olevaid arveid või veodokumente;
            
         
               c)
            
            
               kontrollima käesoleva artikli lõike 3 punktis a nimetatud ajapiirangust kinnipidamist;
            
         
               d)
            
            
               kontrollima pitserite puutumatust, kui need on käesoleva artikli lõike 3 punkti c kohaselt kaubaruumidele või -pakenditele löödud;
            
         
               e)
            
            
               kui see on vajalik, kaupu füüsiliselt kontrollima;
            
         
               f)
            
            
               eemaldama pitserid, kui see on vajalik.
            
         5.   Kui tolliasutused tuvastavad, et mõnd artiklis 4 osutatud nõuet ei ole järgitud, lubavad nad vastaval saadetisel taassiseneda, kui:
   
               a)
            
            
               on läbi viidud tõhus riskianalüüs;
            
         
               b)
            
            
               tolliasutused on punktis a nimetatud analüüsi alusel rakendanud tõhusaid meetmeid, mis on suunatud konkreetselt turvalisuse ja julgeolekuga seotud riskide ennetamisele.
            
         Artikkel 6
   Teavitamine
   Horvaatia teavitab komisjoni kõigist tuvastatud rikkumistest seoses käesoleva määruse kohaldamisega ning konkreetsetest meetmetest, mida on rakendatud nende rikkumiste kõrvaldamiseks, tehes seda ükskõik millal, kuid hiljemalt 1. märtsil 2014.
   Artikkel 7
   Aruanne
   Komisjon esitab nõukogule aruande hinnanguga selle kohta, kuidas käesolevat määrust on kohaldatud, hiljemalt kaks aastat pärast Horvaatia ühinemiskuupäeva.
   Artikkel 8
   Jõustumine
   Käesolev määrus jõustub ühinemislepingu jõustumiskuupäeval, eeldusel et see jõustub.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 13. mai 2013
      
         
            Nõukogu nimel
         
         
            eesistuja
         
         S. COVENEY
      
   
   
      (1)  EÜT L 302, 19.10.1992, lk 1.
   
      (2)  EÜT L 253, 11.10.1993, lk 1.